9. การควบคุมภายใน 

บริษัท ฝาจีบ จำกัด (มหาชน) ได้ให้ความสำคัญต่อการควบคุมภายในอย่างต่อเนื่อง
โดยมุ่งเน้นให้มีระบบการควบคุมภายในที่ครอบคลุมในทุกกิจกรรม
อย่างเพียงพอและเหมาะสมกับการดำเนินธุรกิจ
เพื่อเพิ่มประสิทธิภาพและประสิทธิผลในการดำเนินงาน การใช้ทรัพยากรและการดูแลรักษาทรัพย์สิน
รวมทั้งมีระบบบัญชีและการรายงานทางการเงินที่มีความถูกต้องเชื่อถือได้ มีการปฏิบัติตามกฎหมาย
ระเบียบ ข้อบังคับ ที่เกี่ยวข้องกับการดำเนินธุรกิจของบริษัทฯ อย่างเคร่งครัด
จึงได้แต่งตั้งคณะกรรมการตรวจสอบที่มีคุณสมบัติตามกฎหมายว่าด้วยหลักทรัพย์และตลาดหลักทรัพย์
โดยมีผู้จัดการสำนักตรวจสอบภายในเป็นเลขานุการคณะกรรมการตรวจสอบ
และมอบหมายให้สำนักตรวจสอบภายใน
รับผิดชอบในการประเมินความเพียงพอและประสิทธิผลของระบบควบคุมภายในของทุกกระบวนการหลักทางธุรกิจของบริษัทฯ
สอบทานความถูกต้องและครบถ้วนของข้อมูลที่เกี่ยวกับรายงานทางการเงิน
ตลอดจนให้คำแนะนำแก่ผู้บริหาร
เพื่อให้มั่นใจว่าการปฏิบัติงานหลักและกิจกรรมทางการเงินที่สำคัญของบริษัทฯ
มีระบบควบคุมภายในที่เหมาะสม เพียงพอ
รวมถึงมีการปฏิบัติตามกฎหมายและข้อกำหนดที่เกี่ยวข้องกับบริษัทฯ อย่างต่อเนื่อง
ทั้งนี้เพื่อให้การปฏิบัติงานของสำนักตรวจสอบภายในมีความเป็นอิสระ
สามารถทำหน้าที่ตรวจสอบและถ่วงดุลได้อย่างเต็มที่
จึงกำหนดให้รายงานผลการตรวจสอบโดยตรงต่อคณะกรรมการตรวจสอบ

1. ด้านสภาพแวดล้อมการควบคุม

บริษัทฯ มีการพิจารณากำหนดวิสัยทัศน์ พันธกิจ กลยุทธ์ แผนงาน และเป้าหมาย
เพื่อเป็นแนวทางในการบริหารและควบคุมให้บรรลุเป้าหมายตามที่กำหนด มีการจัดโครงสร้างองค์กร
ที่แบ่งแยกหน้าที่ความรับผิดชอบของแต่ละหน่วยงานอย่างชัดเจน มีการจัดทำใบพรรณนาหน้าที่งาน
ซึ่งกำหนดรายละเอียดหน้าที่ความรับผิดชอบและคุณสมบัติของผู้ปฏิบัติงานครบถ้วน
มีการพัฒนาความรู้ความสามารถของพนักงานอยู่เสมอ
มีระบบการควบคุมภายในที่เหมาะสมและเพียงพอ
โดยมีการรายงานผลการปฏิบัติงานต่อคณะกรรมการบริษัทฯ อย่างสม่ำเสมอ

คณะกรรมการบริษัทฯ ได้กำหนดนโยบายการกำกับดูแลกิจการที่ดี เพื่อใช้เป็นกรอบในการบริหารงาน
ที่โปร่งใส ซื่อสัตย์สุจริต และมีจรรยาบรรณของกรรมการ ผู้บริหาร และพนักงาน
โดยเชื่อมั่นว่าจะทำให้เกิดความเจริญเติบโตที่ยั่งยืน และสร้างมูลค่าเพิ่มให้กับผู้ถือหุ้นในระยะยาว

2. ด้านการบริหารความเสี่ยง

บริษัทฯ ได้จัดตั้งคณะกรรมการบริหารความเสี่ยง ซึ่งมีผู้จัดการใหญ่เป็นประธาน
และผู้บริหารในฝ่ายต่างๆ เป็นกรรมการ
ทำหน้าที่ประเมินและวิเคราะห์ความเสี่ยงที่อาจมีผลกระทบต่อการดำเนินธุรกิจของบริษัทฯ
รวมทั้งอนุมัติแผนและ0มาตรการจัดการความเสี่ยง
ตลอดจนประเมินประสิทธิภาพของการบริหารความเสี่ยงและรายงานให้คณะกรรมการตรวจสอบและคณะกรรมการบริษัทฯ
ทราบ โดยมีการติดตามผลการดำเนินงานตามแผนจัดการความเสี่ยงของหน่วยงานต่างๆ
อย่างสม่ำเสมอ รวมทั้งทบทวนแผนและมาตรการจัดการความเสี่ยง
ให้สอดคล้องกับปัจจัยความเสี่ยงทั้งภายในและภายนอกที่มีการเปลี่ยนแปลง

3. ด้านกิจกรรมควบคุม

บริษัทฯ ได้กำหนดนโยบาย ไว้เป็นแนวทางในการปฏิบัติงาน มีการจัดทำแผนงาน ตัวชี้วัดผลงาน
และงบประมาณประจำปี สำหรับหน่วยงานต่างๆ
เพื่อให้มั่นใจว่าการปฏิบัติงานเป็นไปอย่างมีประสิทธิภาพ และบรรลุตามเป้าหมายที่ตั้งไว้
รวมทั้งมีการกำหนดระเบียบปฏิบัติงาน
ระเบียบอำนาจอนุมัติและสั่งการของผู้บริหารทุกฝ่ายและทุกระดับไว้อย่างชัดเจนและเป็นลายลักษณ์อักษร
โดยมีการทบทวนและปรับปรุงให้สอดคล้องกับสภาวะการณ์ที่เปลี่ยนแปลง
เพื่อให้การปฏิบัติงานเป็นไปอย่างเหมาะสม โปร่งใส มีความคล่องตัว
และภายใต้ระบบการควบคุมภายในที่เหมาะสม เพียงพอ
ในกรณีการทำธุรกรรมกับบุคคลที่เกี่ยวข้องกับบริษัทฯ อันอาจนำมาซึ่งความขัดแย้งทางผลประโยชน์
ธุรกรรมที่เกิดขึ้นจะต้องผ่านขั้นตอนการปฏิบัติตามระเบียบ และข้อกำหนดต่างๆ
ที่เกี่ยวข้องอย่างถูกต้องตามกฎหมาย เสมือนกระทำกับบุคคลภายนอก

4. ด้านระบบสารสนเทศและการสื่อสารข้อมูล

บริษัทฯ ได้จัดให้มีระบบข้อมูลและช่องทางการสื่อสารทั้งภายในและภายนอกองค์กร
โดยทุกฝ่ายที่เกี่ยวข้องสามารถรับข้อมูลสารสนเทศได้อย่างครบถ้วน ถูกต้อง ทันเวลา และเพียงพอ
สำหรับใช้ในการปฏิบัติงาน และประกอบการตัดสินใจ มีการประชุมคณะกรรมการบริษัทฯ
และประชุมฝ่ายบริหาร เพื่อถ่ายทอดนโยบาย
ทิศทางในการบริหารงานและข้อมูลที่จำเป็นในการปฏิบัติงานแก่ผู้มีหน้าที่เกี่ยวข้อง อย่างสม่ำเสมอ
บริษัทฯ มีการนำระบบงาน SAP เข้ามาใช้ในการบันทึกข้อมูล ประมวลผลการปฏิบัติงาน
จัดทำรายงานเพื่อวิเคราะห์ข้อมูลทางการเงิน รวมทั้งใช้ซอฟต์แวร์ Business Objects
ในการรายงานผล ซึ่งทำให้พนักงานปฏิบัติงานได้อย่างสะดวก ถูกต้องแม่นยำ
ตลอดจนผู้บริหารมีข้อมูลที่เพียงพอ สำหรับการวิเคราะห์
เพื่อประกอบการตัดสินใจอย่างรวดเร็วและมีประสิทธิภาพ ทั้งนี้
พนักงานจะได้รับข้อมูลข่าวสารผ่านระบบ Intranet
ส่วนบุคคลภายนอกสามารถรับรู้ข้อมูลผ่านทางเว็บไซต์ ของบริษัทฯ www.crownseal.co.th
ซึ่งได้ผ่านการพิจารณาความถูกต้อง ครบถ้วน จากหน่วยงานที่ได้รับมอบหมาย
หรือรับผิดชอบข้อมูลในส่วนนั้นๆ แล้ว

5. การติดตามและประเมินผล

บริษัทฯ ได้จัดตั้งสำนักตรวจสอบภายในขึ้น
ทำหน้าที่ประเมินความเพียงพอและประสิทธิผลของระบบการควบคุมภายในและการบริหารความเสี่ยงขององค์กร
ดำเนินกิจกรรมการตรวจสอบภายในตามแผนการตรวจสอบประจำปีซึ่งได้รับการอนุมัติจากคณะกรรมการตรวจสอบ
โดยดำเนินการตรวจสอบติดตามผลการปฏิบัติงานในหน่วยงานต่างๆ ในด้านระบบการควบคุมภายใน
การปฏิบัติตามกฎเกณฑ์ ข้อบังคับของบริษัทฯ หรือกฎหมายที่เกี่ยวข้องต่างๆ
พร้อมให้คำแนะนำผู้บริหารและผู้รับผิดชอบหน่วยงาน เพื่อปรับปรุงระบบงานให้มีประสิทธิภาพมากขึ้น
ติดตามผลการปรับปรุงแก้ไขตามข้อเสนอแนะจากผู้ตรวจสอบภายใน และผู้สอบบัญชี อย่างสม่ำเสมอ
และรายงานตรงต่อคณะกรรมการตรวจสอบเป็นประจำทุกไตรมาส

ในกรณีพบข้อที่ควรปรับปรุง บริษัทฯได้กำหนดวิธีปฏิบัติเพื่อให้ความมั่นใจว่า
ข้อตรวจพบจากการตรวจสอบและการสอบทานได้รับการดำเนินการปรับปรุงแก้ไขอย่างทันท่วงที

นอกจากนี้ บริษัทฯ มีการจัดประชุมฝ่ายบริหารเป็นประจำทุกเดือน และได้นำดัชนีชี้วัดผลงาน
มาใช้ในการติดตามผลการบริหารงานและปฏิบัติงานของพนักงานทุกระดับ
เพื่อให้มั่นใจว่าได้ดำเนินงานเป็นไปตามเป้าหมายและแผนงานที่กำหนดไว้
โดยรายงานให้ที่ประชุมคณะกรรมการบริษัทฯ ทราบอย่างสม่ำเสมอ
หากผลการดำเนินงานแตกต่างไปจากเป้าหมาย ที่ประชุมฯ
จะซักถามและมอบหมายให้ฝ่ายบริหารไปดำเนินการแก้ไขและนำมารายงานให้คณะกรรมการบริษัทฯ
ทราบ ในการประชุมครั้งต่อไป

ในปี 2554 คณะกรรมการตรวจสอบได้จัดให้มีการประชุมรวม 5 ครั้ง
เพื่อพิจารณาสอบทานรายงานทางการเงินรายไตรมาสและรายงานทางการเงินประจำปี 2554
รวมทั้งการเปิดเผยข้อมูลทางการเงิน มีความเห็นว่ารายงานทางการเงินของบริษัทฯ
มีความถูกต้องตามหลักการบัญชีรับรองทั่วไป และมีการเปิดเผยข้อมูลที่เพียงพอ
การพิจารณาสอบทานรายงานผลการตรวจสอบภายใน
และติดตามผลการดำเนินงานของฝ่ายบริหารตามรายงานของคณะกรรมการตรวจสอบ
ตลอดจนให้ข้อสังเกตและข้อเสนอแนะที่เป็นประโยชน์ต่อการบริหารงานของบริษัทฯ
การพิจารณาและให้ความเห็นเกี่ยวกับการทำรายการที่เกี่ยวโยงกัน
การพิจารณาและอนุมัติแผนการตรวจสอบภายในประจำปี 2555
รวมถึงการพิจารณาคัดเลือกผู้สอบบัญชีและค่าธรรมเนียมการสอบบัญชีประจำปีของบริษัทฯ